钦定古今图书集成/明伦汇编/家范典/第039卷 > 管子 > 《小匡》
## 钦定古今图书集成/明伦汇编/家范典/第039卷 > 管子 > 《小匡》

“士农工商四民者，国之石民也，不可使杂处，杂处则
其言哤，其事乱。”是故圣王之处士必于闲燕，处农必
就田壄，处工必就官府，处商必就市井。今夫士群萃
而州处，闲燕则父与父言义，子与子言孝。其事君者
言敬，长者言爱，幼者言弟。旦昔从事于此，以教其子
弟，少而习焉，其心安焉，不见异物而迁焉。是故其父
兄之教不肃而成，其子弟之学不劳而能，夫是故士
之子常为士。今夫农群萃而州处，审其四时权节，具
备其械器，用比耒耜谷芨，及寒，击槁除田以待时，乃
耕深耕，均种疾耰，先雨芸耨，以待时雨，时雨既至，挟
其枪，刈耨镈，以旦暮从事于田壄，税衣就功，别苗莠，
列疏遫，首戴苎蒲，身服袯襫，沾体涂“足，暴其发肤，尽其四支之力，以疾从事于田野。少而习焉，其心安焉，
不见异物而迁焉。是故其父兄之教，不肃而成；其子
弟之学，不劳而能。”是故农之子常为农，朴野而不慝，
其秀才之能为士者，则足赖也。故以耕则多粟，以仕
则多贤，是以圣王敬畏戚农。今夫工群萃而州处，相
良材，审其四时，辨其功苦，权节其用论，比计制断，器
尚完利，相语以事，相示以功，相陈以巧，相高以知事。
旦昔从事于此，以教其子弟，少而习焉，其心安焉，不
见异物而迁焉。是故其父兄之教，不肃而成，其子弟
之学，不劳而能。夫是故工之子常为工。今夫商群萃
而州处，观凶饥，审国变，察其四时，而监其乡之货，以
知其“市之贾，负、任、担、荷，服、牛、辂马，以周四方。料多少，
计贵贱，以其所有易其所无，买贱鬻贵。是以羽旄不
求而至，竹箭有馀于国，奇怪时来，珍异物聚。旦昔从
事于此，以教其子弟，相语以利，相示以时，相陈以知
贾。少而习焉，其心安焉，不见异物而迁焉。是故其父
兄之教不肃而成，其子弟之学不劳而能。”夫是故商
之子常为“商。”